Jan se twak | Sommer net staaltjies en alledaagse twak
Dieng-Dong-Toets	Posted on 2015/10/10	by Jan Twak Image
Posted on 2015/10/10	by Jan Twak |
Iemand kook op Nasionale Braaidag	Posted on 2014/09/20	by Jan Twak Terwyl ek nou op die web is vir my jaarlikse opvang op sosiale media, het ek gedink hierdie enetjie is seker van pas, met die vakansiedag eersdaags.
Mamma sê ek moet vir my smeer. Met die wisseling van die seisoene lyk ek blykbaar soos ’n skurf krokodil met gevorderde vel-aknee. Nou ek is nie normaalweg ’n room en lipstick man nie, maar na ’n subtiele waarskuwing oor huweliksvoorregte, krap ek maar in die badkamerkassie rond.
Daar is twee potjies wat soos room lyk. Die een is Ingram’s wat op die etiket sê:
“For dry, cracked and chapped skin.”
Die ander een is ’n veel kleiner potjie genaamd Ahava Face Revitalizing Cream en sy etiket sê:
“For smooth, radiant, baby-like skin.”
Hoe Ingram’s nog in die mark bly weet ek nie. Wie soek nou ’n ‘dry, cracked and chapped skin’? Ek trek die potjie Ahava nader en begin smeer. Dit is maar ’n bleddie klein potjie, maar ek kry darem genoeg uit om die ergste skurf in te smeer. Dit is nogal ’n heerlike vars tinteling wat die goed op ’n mens se vel maak en ek wonder hoekom koop Mamma so min op ’n slag.
So tel elke huwelik maar soms klein probleempies op, gelukkig het ek ’n sonstraal persoonlikheid en Mamma praat gewoonlik met my na sy so twee nagmaals by die kerk uitgesit het.
Nou die een ding waaroor ek nie met Mamma getrou het nie, is haar kookkuns. Die saak was miskien nog effens debatteerbaar tot sy nou die aand die viennas verbrand het. Dan is daar natuurlik ook die hofsake teen maatskappye wat hul goed as ‘flatervry’ adverteer. Dis nou nie dat die kos so sleg is nie, sommige is nogal heel lekker – ’n mens moet net nie vir die goed name probeer gee nie.
So proe Mamma se Beef Stroganoff soos heerlike wafels met stroop. As mens net ’n dik strooitjie byderhand het kan mens ’n idilliese melkskommel van haar Chicken ala King maak. En as iets die dag heeltemal hand uit geruk het sit ons dit net tussen twee snye toast met ’n bietjie tamatiesous. Gelukkig raak Mamma nooit moeilik daaroor nie en erken haar enkele tekortkoming in die lewe. Sy gee dus nie om dat ons braai nie. Elke dag as dit moet. Soms vir ontbyt ook as die Joop van Aswegen my voor sonop wakker maak met sy Ford Cortina.
Seker dié dat my swart buurman droog opmerk, terwyl hy sy jaarlikse braaivleisvuur vir Nasionale Braaidag pak: “Jasisss Jan, to you, everyday is Herritage Day!”
Ek lig maar net my bier in stille erkentenis terwyl ek oor my skurwe elmboë streel.
Tagged kosmaak, nasionale braaidag, skoonheidswenke vir mans	|
Tagged Afrikaans, humor, rasta, rave, reggae, staaltjies	|
Daar kom ‘n dag…	Posted on 2012/11/03	by Jan Twak Daar kom ‘n dag in elke mens se lewe, wanneer gister se horisonne, vandag se stoepdrempels word…
‘n Kleintwak Produksie (benodig luidsprekers)
Tagged Afrikaans, humor, mylpaal	|
Tagged Afrikaans, gesondheidsvoorligting, humor, tiener dogter, tieners, voorligting	|
Tagged Afrikaans, blaas probleme, humor, staaltjies	|
‘n Kaartspel met vreemde mense	Posted on 2012/10/03	by Jan Twak In die tye wat ek lui is om te skryf trek ek so nou en dan ‘n skryfsel uit wat op ander forum verskyn het. Die spietkops raak ook deesdae al meer soos dominees. Werk ook nou op Sondae en op die ou end kos al twee jou geld. Goed, toegegee al twee beroepe is seker maar edel op ’n manier en probeer jou op die regte pad hou, maar dan moet hulle nie jou spoed breek nie.
So breek die twee jafels in bruin dan ook my spoed Saterdagmiddag toe ek terugkom van die stad na ’n blits-aankope-besoek. Ek ken die twee se gesigte nie, hulle is seker maar nuut aangestel, anders sou hulle dit nooit gewaag het nie. Die geluk is aan my kant, want dit is net voor die brug waar ek moet afdraai Edenburg toe, dus is my voet reeds van die petrolpedaal af. Die Isuzu en die sleepwa is ook lekker gelaai en ek kon dus nie jaag nie. Só wys die een jafel my op sy fancy masjien dat ek slegs op 170km/h was toe hulle my afgetrek het.
Spietkop: “Meneer ons sal jou ongelukkig moet arresteer, jy het bo 160km/h gery, ons mag nie net skryf nie.”
“Maar julle kan my mos nie net sommer so arresteer nie!” roep ek verontwaardig.
“Meneer, ons moet ongelukkig, die wet sê so!” sê die spietkop beleefd.
Ek: “Maar julle kan nie!”
Spietkop: “Hoekom nie?”
Ek: “Julle is net twee.”
Die aand sit ek en Sersant Meyburgh en kaart speel in die polisieselle. ‘Sy Lordship’ by die magistraatskantore werk nie oor naweke nie, maar gelukkig kon Mamma reeds die laatmiddag vir my polisieborg reël, maar toe was ek en die sersant reeds aan’t speel. Vir die eerste keer in jare, na die ding met die loskruitpatrone en my skoonma, praat ek en Sersant Meyburgh weer met mekaar. Later is ‘sy Lordship’ ook daar. Hy het gehoor van my arrestasie en het kom kyk hoe dit gaan. Ons nooi hom om saam te speel, maar hy sê hy moet darem net eers ietsie gaan haal. Mens kan nie so droëbek sit en kaart speel nie.
Later is die twee spietkops ook daar. Hulle het nooit geweet dis my kêffie wat nou so gesluit staan nie. Die gemeenskap het gekla, maar hulle is seker hulle masjien kon dalk ’n fout gemaak het. Met al die potholes in die paaie hou die kalibrasie van hulle goed nooit lank nie. As dit reg is met ‘sy Lordship’ sal hulle die klag terugtrek.
‘Sy Lordship’ nooi hulle om saam te speel. Toe ek later my Royal Flash voor hulle gooi dink ek by myself:
“Soms is dit die stront in die lewe wat vreemde mense bymekaarbring.”
Tagged Afrikaans, humor, spietkops, staaltjies	|
Besoeke	46,648 mense is nou vol twak gestop
Mees gelese plasings	'n Gejaag na geld	Skaapselle	So moet 'n toilet mos spoel!	Het jy geweet?	JAN TWAK SE EMMERSKOPLYS	Aan my beste vriend	‘N SLEUTEL OM TE VERGEET	Woordeboek vir Afrikaanse Amateurs	Steekproef met 'n pil	Blinkjan en 'n geskikte stoot	Jan se twak	Blog at WordPress.com.